31997R1428
L 196/39
JURNALUL OFÍCIAL AL UNIUNII EUROPENE
REGULAMENTUL (CE) NR. 1428/97 AL COMISIEI
din 23 iulie 1997
de modificare a Regulamentului (CEE) nr. 2037/93 de stabilire a normelor de aplicare a Regulamentului (CEE) nr. 2081/92 al Consiliului privind protecția indicațiilor geografice și denumirilor de origine ale produselor agricole și alimentare
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CEE) nr. 2081/92 al Consiliului din 14 iulie 1992 privind protecția indicațiilor geografice și a denumirilor de origine ale produselor agricole și alimentare (1), modificat ultima dată de Regulamentul (CE) nr. 1068/97 al Comisiei (2), în special articolul 16,
întrucât articolul 5 din Regulamentul (CEE) nr. 2037/93 al Comisiei din 27 iulie 1993 de stabilire a normelor de aplicare a Regulamentului (CEE) nr. 2081/92 al Consiliului privind protecția indicațiilor geografice și denumirilor de origine ale produselor agricole și alimentare (3) prevede posibilitatea adoptării unor măsuri de comunicare în scopul informării publicului cu privire la semnificația mențiunilor „DOP”, „IGP”, „denumire de origine protejată” și „indicație geografică protejată” în limbile comunitare; întrucât adoptarea și aplicarea acestor măsuri, în special prin punerea în aplicare a unei campanii de comunicare comunitară adresată producătorilor, distribuitorilor și consumatorilor din Comunitate, au dovedit utilitatea și eficiența în special a unui simbol comunitar pentru comunicarea mesajului dorit;
întrucât acest simbol comunitar reprezintă cel mai potrivit mijloc de a informa consumatorii despre existența denumirilor de origine protejate și a indicațiilor geografice protejate și de a încuraja producătorii să utilizeze sistemul comunitar și distribuitorii să comercializeze produsele respective; întrucât acestea sunt în acord cu obiectivele stabilite de Regulamentul (CEE) nr. 2081/92 și răspund așteptărilor statelor membre și ale agenților economici;
întrucât trebuie creat un simbol comunitar de care să beneficieze denumirile înregistrate în temeiul Regulamentului (CEE) nr. 2081/92; întrucât acest simbol poate să apară doar pe produsele agricole și alimentare în conformitate cu dispozițiile regulamentului menționat, singurele autorizate să poarte inscripționate mențiunile și siglele „DOP”, „IGP”, „denumire de origine protejată” și „indicație geografică protejată” sau mențiunile tradiționale naționale echivalente; întrucât acestea pot fi utilizate fără acest simbol;
întrucât, datorită impactului pozitiv și util al măsurilor de comunicare introduse pentru a promova cunoașterea Regulamentului (CEE) nr. 2081/92 și a siglelor și mențiunilor prevăzute de acesta, termenul stabilit în Regulamentul (CEE) nr. 2037/93 trebuie să fie extins cu patru ani, astfel încât eficiența lor să fie prelungită și intensificată;
întrucât măsurile prevăzute în prezentul regulament sunt în conformitate cu avizul Comitetului pentru indicații geografice și denumiri de origine,
ADOPTĂ PREZENTUL REGULAMENT:
Articolul 1
Regulamentul (CEE) nr. 2037/93 se modifică după cum urmează:
1.
În articolul 5 se adaugă următorul alineat:
„Termenul de cinci ani prevăzut în alineatul anterior se extinde cu patru ani. Se face o evaluare a măsurilor de informare puse în aplicare.”
2.
Se inserează următorul articol 5a:
„Articolul 5a
(1) Denumirile înregistrate ca denumiri de origine protejate (DOP) sau ca indicații geografice protejate (IGP) pot fi însoțite de un simbol comunitar care se stabilește în conformitate cu procedura prevăzută în articolul 15 din Regulamentul (CEE) nr. 2081/92.
(2) Simbolul comunitar poate să fie înscris doar pe produsele care sunt în conformitate cu dispozițiile Regulamentului (CEE) nr. 2081/92.
(3) Mențiunile «DOP», «IGP», «denumire de origine protejată», «indicație geografică protejată» sau mențiunile tradiționale naționale echivalente pot fi folosite fără simbolul comunitar.”
Articolul 2
Prezentul regulament intră în vigoare în a șaptea zi de la data publicării în Jurnalul Oficial al Comunităților Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 23 iulie 1997.